Roekeloos.co.za: Boekrak: Gaping vir 'n moordenaar
Rugbyboeke is nou aan die orde van die dag - en ook geen wonder nie. ´n Groot deel van die bevolking beleef elke insinking en triomf saam met die Springbokke.
Gaping vir ´n moordenaar gebruik drie temas wat na aan baie Suid-Afrikaners se harte lê as boustene: rugby, (natuurlik), misdaad (natuurlik) en ongelukkig ook die amper onmoontlike toestande waaronder polisielede die bevolking moet dien. S E Lessing weef dit alles saam in ´n speurverhaal wat beloof om die leser te laat naelskou.
Die uitgewer van die boek, Queillerie, gee die volgende inligting oor die verhaallyn:
Pas nadat die Springbok-oefengroep vir die Wêreldbeker bekend gemaak word, sterf die nuwe losskakel toe sy motor oor ´n krans by Houtbaai stort. Is dit ´n ongeluk of gemene spel? ´n Rukkie daarna kry sy plaasvervanger ´n epileptiese aanval. Ook hy beswyk. En dan begin ´n patroon vorm.
Kan ´n mens jou ´n reeksmoordenaar voorstel wie se teikens die room van die land se rugby-Bokke is? Is senior superintendent Mia Szabó, voorste forensiese sielkundige, en haar regterhand, kaptein Simon Sinden, pas aangestel by SAPDEG, in staat om die reeksmoordenaar te stuit voordat nog ´n gaping geslaan word?
Die speelveld in hierdie moderne speurverhaal wissel van Houtbaai en Kaapstad, na plekke soos Londen, Genève en Cardiff. Die spanninge waaronder polisiemanne en-vroue werk, hul persoonlike worsteling en frustrasies - dit word verweef met ´n intrige waarin die magspel van moord Suid-Afrikaners se grootste liefhebbery - rugby - tot in die hart oopruk.
Gaping vir ´n moordenaar word uitgegee deur Queillerie. Skakel Riana Barnard by (021) 424-1320 vir meer inligting.